
Toko 1



			
Ahoana ny Amantaranao ny Ray



			Fa na dia manana mpampianatra iray alina ao amin’i Kristy aza ianareo, dia TSY MARO RAY ianareo; fa izaho no niteraka anareo ao amin’i Kristy Jesosy tamin’ny filazantsara.

			1 Korintiana 4:15

			Ny fanomezana “ray” olona dia fanomezana tsy fahita firy. Tsy ny lehilahin’ Andriamanitra rehetra no ray. Tsy izay rehetra mampianatra ny Tenin’Andriamanitra dia ray. Tsy ireny mpitory teny na mpampianatra mamangy rehetra ireny dia ray.

			Tsy ny mpaminany rehetra dia ray ary natoron’i Paoly ny Korintiana izany.  

			Ny Ray Dia Fanomezana Tsy Fahita Firy 

			Ho marobe ny olona hamahana anao amin’ny fiainanao. Ny mpanoro lalana sy mpampianatra dia hitobaka be fa tsy mitovy amin’ny ray ireny. Ny famahanan’ny ray dia feno. Ny ray no manome anao fonosana feno izay hitondra anao lavitra noho ny fampianarana tsara. Ny tena iasan’ ny mpampianatra saina dia ny fanomezana fampianarana tsara. Ny mampiasa ny sain’ ny mpaminany dia ny fampiasana ny herin’Andriamanitra amin’ny alalan’ny fahitana, ny nofy sy ny tenin’ny fahalalana. Fa ny ray dia miasa saina amin’ ny fitambaran’izay mahasoa anao manontolo.

			Satria ny hoe ray dia mirakitra zavatra maro, tsy misy ray maro! Mora lavitra kokoa ny mamaky zavatra voasoratra efa nomanina noho ny omena fikarakarana iray manontolo.    Mety sarotiny sy tsy mahay mankasitraka ny olona hany ka ny ray ihany no mahatanty azy mandritra ny fotoana maharitra.         

			Be dia be ny pastera, evanjelistra sy  mpaminany, fa ny mpaminany miendrika ray - iza no mahita? Izany no nahatonga an’ i Paoly nanao hoe, “Mety manana mpampianatra iray alina ianareo, fa tsy manana ray maro ianareo.” 

			Ny toetra lehibe anana’ny ray dia tsy ny taonany fa ny fahaizany mamokatra olona mitovy aminy. Mifanohitra be amin’ny fomba fijery sasany, fa be ny tanora no manana fon-dray. 

			Amin’ny ara-nofo, matetika ny olona lasa ray raha mbola tanora. Ny porofon’ny maharay dia ao amin’ny zanaka izay novokarin’ilay ray. Mitaky fitiavana, fanokanan-tena sy faharetana ny mitaiza ankizy. Raha ny marina dia ny zanaka no manamarina ny maharay anao. 

			Raha mampitaha ny ministeran’i Elia sy Elisa isika, ohatra dia hahita fahasamihafana be amin’ny maha mpaminany manana fon-dray sy mpaminany tsy manana fon-dray.  Mazava be ny elanelany rehefa manao ny fianarana ny ministerany ianao. Amin’ny fampitahana ny ministeran’i Elia sy Elisa, dia ho hitanao haingana ny elanelan’ny olona manana fon-dray sy ny iray izay tsy manana.   

			Samy mpaminany fatratra izy roalahy. Fa Elia dia nanana tombom-panomezam-pahasoavana tamin’ny naharay azy.  izay no nahatonga azy nanana mpandimby. Elisa no nandimby azy. Nozoniny i Gehaza izay mpiara-miasa nanarakaraka azy.  Nozoniny i Gehaza rehefa nanao fahadisoana ara-bola. Ny fon-dray tsy manozona ny zananilahy tokana

			Ny fanahy manana toe-pon-dray no manosika ny lehilahin’Andriamanitra hamokatra olona mitovy aminy ao amin’ny ministera. Tena tsotra no ilazana azy, ny fanahy manana toe-pon-dray dia fanehoana ny fitiavan’Andriamanitra. Mitaky fitiavana ny mitaiza olona izay tsy mahalala akory izay nataonao ho azy

			Mitaky fitiavana ny mitaiza olona izay tsy mahalala anao akory  mandritra ny taona maro. Marina fa mandefa mpampianatra maro dia maro Andriamanitra izay miasa ho an’ny fiainantsika. Hampianatra lesona sy zavatra maro izy izay mitambatra  ho foto-pampianarana . Fa ny ray dia hanao dingana maro. Hofanampin’ny fampianarany anao, dia hanome fitiavana sy faharetana izay ilainao mba hitondra anao amin’ny sitrapon’Andriamanitra tanteraka izy.

			Ny hevitra hijoroan’ny mpanompon’ Andriamanitra iray no manosika azy hitady ny fahatanterahana lalandava. Ny mpanofinofy sy ny mpitady ny tanteraka lalandava dia ray tsy dia tsara foana. Tsy faly izy hoe miasa miadana amin’ny fiainan’ny olona ny fahasoavan’Andriamanitra. Misisika foana eo amin’ ny fahatanterahana izy ireo nefa tsy hisy mihintsy amin’ny maha olombelona izany. 

			Azonao atao mpampianatra ny olon’Andriamanitra. Azonao raisina toy ny pastera koa izy. Azonao raisina toy ny mpaminany na evanjelistra ny lehilahin’Andriamanitra. Mety azonao raisina toy ny ray koa izy.  

			Enga anie ianao ka hahita ray amin’izao fiainana izao! Enga anie ianao handray ny fahaizana hitia sy ho tonga ray mihintsy!




		


		
			
Toko 2



			
Ahoana no Amantarana sy Andraisana Ireo Ray Samihafa Amin’ny Vanim-potoana Samy hafa amin’ny Fiainana.



			Handefa ray samihafa amin’ny vanim-potoana samy hafa Andriamanitra.

			Fa na dia manana mpampianatra iray alina ao amin’i Kristy aza ianareo, dia tsy maro ray ianareo; fa izaho no niteraka anareo ao amin’i Kristy Jesosy tamin’ny filazantsara.

			1 Korintiana 4:15

			Handefa olona maro samihafa Andriamanitra mba ho rainao. Ny voalohany amin’ireny dia ny rainao ara-nofo izay tsy maintsy raisinao araka ny izy. Tsy azonao atao toy ny “lahy antitra” izy izay tsy mahafantatra ny zava-misy amin’ny fiainana maoderina.Ny fijerinao ny rainao ara-nofo ho tsy maharaka toetr’andro dia hanakana anao tsy handray ny fahendre lehibe ananany.  

			Io ray ara-nofo io dia hanana ny fetrany amin’ny fanatanterahany ny andraikiny amin’ny maharay azy. Hanomboka tsy ho ela ny fifandimbiasana ary ho avy ilay olona halefan’Andriamanitra ho rainao.Amin’ny alalan’ny asa fanompoany, dia handray izay fikarakaran’ny ray izay ilainao amin’ny fiainanao hoavy ianao. Aty aoriana indray dia hisy olona hafa indray hitsangana handray anjara toy ny ray indray amin’ny fiainanao Dia mitohy ihany ny fifandimbiasana.  Ny hazon ‘ny fifandimbiasana (baton de relais) dia mifindra  avy amin’ny olona iray mankamin’ny olona iray..  

			Marobe ireo zavatra tsy resahin’ny ray ara-nofo anao. Angamba tokony hiresaka momba ny zavatra rehetra izy fa tsy manao izany. Ho an’ny maro tamintsika, tsy nanome toro-hevitra ny amin’ny fifidianana vady ny ray aman-drenitsika. Ny ankamaroan’ny ray aman-dreny ara-nofo dia fanamarihana samihafa momba ny fanambadiana fotsiny no nataony.       

			Izay no mba toro-hevitra momba ny fanambadiana nomeny. Misaora an’Andriamanitra noho ny pastera izay manao ny andraikitry ny ray ka mitarika ny ankizy ho amin’ny fanambadiana. Ny pastera no matetika maka toeran’ny ray manaraka eo amin’ny fifandimbiasana.     

			Indray andro dia nanontany ahy ny zanakovavy, “ Dada a, ahoana no mahabevohoka ny olona?” 

			Taitra tamin’ilay fanontaniana aho fa namaly ihany hoe, “Andriamanitra no mahatonga azy ho bevohoka.” 

			Fa namerina ihany izy, “ Eny e, fantatro fa Andriamanitra no mahatonga azy ho bevohoka fa ahoana no fisehony?” 

			Nimonomonina valiny kely teo aho dia nataoko izay niovan’ny loharesaka. 

			Nony kelikely dia niteny ahy ny vadiko hoe, “Tsy maintsy miresaka momba ny firaisana amin’ny zanakao ianao.” 

			Namaly aho hoe,”nahoana no izaho? Ianao no mandehana miresaka aminy momba izany.” 

			Nanomboka nifamaly izahay dia hoy izy, “Ianao no lohan’ny tokantrano dia ianao ilay tsy maintsy miteny izany.”

			Fa namaly aho hoe, “Ianao no reniny sady ianao miresaka aminy foana ka nahoana no tsy ianao no miresaka aminy momba an’io koa?” 

			Nanohy izy hoe, “Andraikitrao izany ary tsy maintsy mandray ny andraikitrao ianao.” 

			Fa tsy nanaiky aho.  Nampiasaiko ny fahefako amin’ny maha loham-pianakaviana ahy dia nalefako hisolo tena anay mivady izy hiresaka izany aminy.    

			Hitanao, tonga teo amin’ny toerana nampangozohozo ny fahefan’ny maharay sy mahareny anay izahay. Naniry an’ Andriamanitra izahay mba nandefa olon-kafa mba hiasa ho an’ny zanakay toy ny ataonay amin’ny zanaky ny hafa. Nivavaka izahay mba ho hiditra an-tsehatra ilay ray miara-mifandimby aminay sy hanampy hitantana ny ankizy ho amin’ny azo antoka.

			Amin’ireo mpampianatra sy mpananatra an-jatony, zava-dehibe ny mahafantatra hoe iza no ray.   Mivelatra kokoa ny hevin’ ireo ray amin’ny fiahiany anao.   Ny omeny anao dia be lavitra noho izay lazainy. Ho hitanao fa ny asa fanompoany dia miahy anao tanteraka. Ny asa fanompoany dia manana fiantraikany isan-karazany ary tsy mamettsifetsy anao eo amin’ny fiainanao.

			Ny fomba iray amantaranao ny ray dia ny fahitanao ny fitiavana, fiahiana sy fitarihan’ny Raintsika any an-danitra mikorina ho anao amin’ny alalany. 

			Maro ny olona no diso hevitra momba io andinin-tSoratra Masina io ka manao hoe manana mpampianatra an’alina ianao. Io SoratraMasina io dia milaza fa tsy manana ray maro ianao. Amin’ny teny hafa dia milaza io teny io fa vitsy ny rainao. 

			Hoy Jesosy, “Aza miantso an’iza n’iza ho ray.” 

			Ary aza milaza olona etỳ an-tany ho rainareo; fa iray ihany no Rainareo, dia Izay any an-danitra.

			Matio 23:9

			Io, dia satria tsy misy olombelona afaka ho tena ray marina araka izay tokony hatoan’ny ray. Tsy misy lehilahy maharaka io andraikitra io fa ny Ray any an-danitra ihany no mampiseho ny tena atao hoe ray.

			Tsy efa nahita ve ianao ray ara-nofo mifaninana sy miady amin’ny zanany? Eny fa na dia ny ray niteraka aza dia mety mahatonga fanaintainana sy fahoriana ho an’ny zanany. 

			Maro ny olona mankahala ny rainy. Ary maro ireo izay rava ny fiainany noho ny rainy. Porofo miharihary io fa ny andraikitra maharay ataon’ny olombelona dia feno tsy fahatanterahana.

			Io no antony ilana izay antsoiko hoe, “ny fifandimbiasan’ny ray.”   

			Ny fifandimbiasana dia izao Andriamanitra mandefa olona mifanesy amin’ny fotoana samihafa amin’ny fiainanao sy ny asa fanompoanao. Zavatra lehibe ny mahafantatra ireny olona samihafa ireny rehefa mandalo amin’ny fiainanao izy. 

			Io no azavain’i Jesosy ao amin’ilay fanoharana ao amin’ny Matio 21. Fa isika tokoa dia hotsaraina ny amin’ny fomba fandraisantsika ireny ray alefan’Andriamanitra amintsika ireny.  

			Mihainoa fanoharana hafa koa: Nisy lehilahy tompon-trano nanao tanim-boaloboka, dia namefy azy manodidina dia nihady famiazana teo anatiny, dia nanao tilikambo, ary dia nahofany tamin’olona mpiasa tany izany, ka nandeha ho any amin’ny tany hafa izy. Ary rehefa mby akaiky ny taom-pahavokarana, dia NANIRAKA NY MPANOMPONY izy hankany amin’ny mpiasa tany handray ny vokatra.

			Fa ny mpiasa tany nisambotra ny mpanompony, ka ny anankiray nokapohiny, ary ny anankiray novonoiny, ary ny anankiray notorahany vato. Dia NANIRAKA MPANOMPO HAFA koa indray izy, maro noho ny teo; fa nataony toy izany koa ireny.

			Ary nony farany dia naniraka ny zanany hankany aminy izy ka nanao hoe: Hanaja ny zanako izy. Kanjo ny mpiasa tany, nony nahita ny zanaka, dia niresaka hoe: Ity no mpandova; andeha hovonointsika izy, dia ho lasantsika ny lovany.

			Ary nisambotra azy izy ka namoaka azy teo ivelan’ny tanim-boaloboka, dia namono azy.

			Matio 21:33-39

			Mandefa ray ho antsika Andriamanitra matetika izay tsy fantatsika akory. Misy aza ny olona miady amin’ny rainy! Tsy maintsy mianatra isika mandray ny ray izay alefan’Andriamanitra ho an’ny fiainantsika.

			Inona no Mahasamihafa ny Mandray Ray sy Mandray Mpampianatra? 

			Ny mandray mpampianatra dia midika fa mandray lesona izay omeny avy amin’ny Teny. Ny mandray ray dia midika fa mandray olona amin’ny mba hisy ministera mitondra fiainana ho tonga.

			Amin’ny natoraly, ny rainao niteraka anao dia misy fiantraikany aminao amin’ny fomba maro. Mampianatra anao hihinana izy, miakanjo sy miaina. Manome fahendrena anao izy, toro-hevitra sy lesona kely ho an’ny fiainana. Mametraka ohatra ho anao izy mba harahinao ary manaiky ho loharanon’aingam-panahy sy toro-lalana ho anao. 

			Ampitahao amin’ny mpampianatra any an-tsekoly izany. Ireny mpampianatra ireny dia tsy manome tari-dalana feno anao toy ny ataon’ny ray.  

			Rehefa mifanena aman’olona iray ianao izay azonao nandraisina zavatra maro ho an’ny fiainanao dia mety tafahaona tamin’izay ray nohosoran’Andriamanitra ho anao ianao.

			Aza Manao Fahadisoana Ka Mandray ny Ray ho toy ny Mpampianatra Tsotra. 

			Misy diso ny olona ka mandray ny ray ho toy ny mpampianatra tsotra fotsiny. Tsy ekeny daholo izay fanomezan’ilay ray mandalo eo aminy. Amin’ny fandraisantsika ny sasany ihany amin’ireny fanomezana ireny, dia mampihena ny andraikiny amin’ny maharay azy ho tonga mpampianatra fotsiny isika.  Misy olona izay izaho no antsoin’Andriamanita ho rainy. Fa mifandray aminy toy ny mpampianatra tsotra aho satria izay no tiany.     

			Ny fanoharana ao amin’ny Matio Toko 21, dia mampiseho mazava Andriamanitra fa hotsarainy isika noho ny fomba nifandraisantsika tamin’ny olona nalefany ho antsika. Misy ray Izay nalefan’Andriamanitra ho raiko.

			Indray andro, raha nifaly nihaino hafatra ana lehilahin’Andriamanitra aho, dia niteny tamiko ny Tompo. Hoy izy, “Nalefako ho anao ity lehilahy ity ho rainao. Tiako horaisina toy ny rainao izy manomboka izao.” Nanomboka tamin’izay fotoana izay dia nihevitra tsara ireny horonam-peo ireny aho.

			Nanokatra ny foko aho handray izay endri-pampianarana rehetra nomena ahy tamin’io ministera io. 

			Tampotampoka teo, dia nahaliana be ahy ny boky sy CD n’ity olona ity. Tamin’ny voalohany dia nahafaly ahy fotsiny ny fampianaranay sasany, fa izao dia tiako ho azo izy rehetra. Fantatro fa nateraka ho amin’ny haavo vaovao ny ministerako tamin’ny alalan’ity lehilahy ity.. 

			Izany dia rehefa tena azoko fa afaka mandray olona ianao ho mpampianatra fa afaka miakatra kokoa ianao ka manao azy ho rainao.




		


		
			
Toko 3



			
Karazan-dRay Folo



			1.	Ny Rainao Izay any an-Danitra

			… Raha mivavaka ianareo, dia ataovy hoe: Ray ô (na Rainay izay any an-danitra)…

			Lioka 11:2

			Ny ankamaroantsika dia toa mihevitra fa Ilay Ray any an-danitra dia Andriamanitra tezitra izay handoro antsika ho kila forehitra raha tsy noho ny fidiran’ i Kristy an-tsehatra. Matetika isika dia manana eritreritra fa mbola te-handoro antsika Izy! 

			Feno fitiavana be tsy hay azavaina Andriamanitra. Miahy antsika Ilay Raintsika any an-Danitra. Ny fijerana akaiky ny tantaran’ilay zanaka adala dia mampiseho ny fihetsik’ilay Ray manoloana ny zanany izay mpanota. Tia antsika Izy. Na dia manota in-an’arivony aza isika dia mbola tia antsika foana Izy

			Dia niainga izy ka nankany amin-drainy. Fa raha mbola lavitra izy, dia tazan-drainy, ary onena azy izy ka nihazakazaka, dia namihina ny vozony sady nanoroka azy. Ary ilay zanany nanao taminy hoe: Raiko ô, efa nanota tamin’ny lanitra sy teo anatrehanao aho ka tsy miendrika hatao hoe zanakao intsony. Fa rainy kosa nanao tamin’ny ankizilahiny hoe: Alao haingana ny akanjo tsara indrindra ka ampiakanjoy azy; ary asio peratra ny tànany sy kapa ny tongony; ary ento ny zanak’omby nafahy, ka vonoy; ary aoka isika hihinana sy hifaly; fa ity zanako ity efa maty, fa velona indray, ary efa very, fa hita indray. Dia nifaly izy.

			Lioka 15:20-24

			2.	Ny Rainao ao amin’i Kristy

			Io ilay nitondra anao tao amin’ny Tompo.  Tamin’ny alalany no nahatonga anao nanome ny fiainanao an’i Kristy  sy nahatonga anao ho Kristiana nateraka indray. Mandefa olona ho antsika Andriamanitra izay miteraka antsika ho an’ny Tompo.  Tsy maintsy tiantsika foana sy hajaintsika ireny olona ireny. Satria tamin’ny alalany no mahatonga antsika ho any an-danitra indray andro any.

			3.	Ny Rainao Ara-panahy 

			Ity  ilay  olona manofana anao amin’ny zava-panahy. Ilay nitondra anao tao amin’i Kristy dia mety tsy mitaiza anao ara-panahy. Ny rainao ara-panahy no manofana anao hanana fotoana manokana miaraka amin’ny Tompo. Ny rainao ara-panahy no hampiseho aminao ny fahazarana izay hahatonga anao ho olona ara-panahy goavana. Ny rainao ara-panahy no hampiseho anao namana Kristiana. Ny rainao ara-panahy no mety hanolotra anao amina fiangonana sy fiombonana ara-panahy tsara. Ny ray ara-panahy no mety hivavaka ho anao handraisanao ny batisan’ny Fanahy Masina. Ny ray ara-panahy no mety hampianatra anao zavatra fototra avy amin’ny Teny izay hanampy anao hijoro ho an’i Kristy. 

			4.	Ny Rainao ao amin’ny Ministera. 

			Matetika ireo ray ao amin’ny ministera dia ampifangarontsika amin’ireo ray ao amin’i Kristy sy ny ray ara-panahy. Amin’ny ankapobeny, ny olona dia miantso ny ray ao amin’ny ministera ho ray ara-panahy. Fa ny ray ao amin’i Kristy dia hafa amin’ny ray ao amin’ny ministera na ny ray ara-panahy. Ny ray ao amin’i Kristy no niteraka anao tao amin’i Kristy Jesosy ary ny ray ao amin’ny ministera no niteraka anao ho amin’ny asa fanompoana - ministera.

			Notahian’Andriamanitra aho tamin’ny nanomezany ahy lehilahin’Andriamanitra mahafinaritra fa tamin’ny alalan’ireny dia tena voaova tanteraka ny fiainako. Tonga pastera sy mpiasa aho noho ny fahasoavana amin’ny maharay nasehony ahy. Vao haingana dia nahazo fitahiana tamin’Andriamanitra aho fa nandefa ray hafa indray ho ahy izy izay nampiakatra ahy ho amin’ny dingana manaraky ny ministera.

			Ny ray ao amin’ny ministera dia ilay olona niteraka anao ho amin’ny asa fanompoana ny Tompo .  Noho izy, dia tafiditra tamin’ilay asa manan-danja indrindra eto amin’izao tontolo izao ianao.

			5.	Ny Rainao Ara-Nofo. 

			Ity ilay ray izay niteraka anao tamin’ny voany.  Ity olona ity no matetika fantatra sy ekena ho ray.Disobe io satria tsy izy irery no ray aminao. Izay no nahatonga an’i Jesosy niteny hoe, “Aza miantso olona ho rainareo!.”Fantany fa tsy misy olona eto an-tany afaka manao irery ny andraikitry ny maharay.  

			Ary aza milaza olona etỳ an-tany ho rainareo; fa iray ihany no Rainareo, dia Izay any an-danitra.

			Matio 23:9

			Mivavaka foana aho mba handefa ray ho an’ny zanako Andriamanitra hanampy azy ireny isaky izay dingana lalovany amin’ny fiainany.

			Indray andro aho nivavaka ho an’ny tanora tany amina fifohazam-panahy. Nivavaka ho azy ireo tamin’ny foko manontolo aho.  Dia tonga saina aho: “Mba hisy olona ve any hivavaka ho an’ny zanakovavy rehefa iraika ambiroapolo taona izy?”

			Nivavaka aho mba handefa olona Andriamanitra ho amin’ny fiainan’ny zanako mba ho voatahy izy sy hisy hihevitra azy isaky ny dingana lalovany amin’ny fiainany. 

			6.	Ny Rainao Mpisolo Toerana.

			Indraindray, tsy eo ny ray ara-nofo satria maty izy, na nisaraka na nandao fotsiny izao. Marobe ny olona izay mitombo amin’ny toerana izay tsy sahaza azy fa Andriamanitra no manangana olona hanao ny asan’ny maharay.  

			Indray andro aho, nijoro, vonton’alahelo teo anoloan’ny vatana mangatsikan’ny iray tamin’ny pasterako. Nitazona ilay vadiny izay nangovitra aho, niezaka mafy ny hampionona azy aho raha izy nibanjina ilay vatana mangatsiakan’ny vadiny.  Fotoana fohy taorian’io dia niresaka tamiko ny dokotera iray tao. Tsy ho adinoiko mihintsy izay nolazainy.  

			Hoy izy tamiko, “Aza manahy. Fantatro fa mieritreritra ianao hoe: ‘Nahoana izy no maty? Nahoana no olona tsara toa azy no nandao antsika izao?’ 

			Notohizany ihany, “hoy ny olona hoe, ‘Tezitra amin’ny fiangonana angamba Andriamanitra ka maty ny pastera.”  

			Nanohy ihany izy, “Fa hitanao, ny fahafatesana dia anisan’ny fiainana. Tsy haintsika daholo ny zavatra rehetra ataon’Andriamanitra.” 

			Dia niteny zavatra izay nanaitra ahy izy, “Dimy ambiroapolo taona ny raiko tamin’izy maty raha mbola tao am-bohoka aho.” 

			Tena nalahelo be angamba ny reniko. Tsy nahita maso izay raiko akory aho.”    

			Notohizany foana, “ Angamba, tsy ho tonga mpandidy malaza eran-tany toy izao aho raha velona teo ny raiko.” 

			Ity rangahy ity dia tonga mpandidy kilasy voalohany ary mendri-kaja eran’ny firenena manontolo. Nahatanteraka izany fitsapana lehibe izany izy, tsy noho ny rainy ara-nofo, fa noho ny fanampian’ny ray mpisolo “toerana” azy.

			Ny ray mpisolo toerana dia olona izay miditra an-tsehatra hiandraikitra ankizy rehefa tsy eo ny tena ray. Indraindray, ny ray mpisolo toerana aza tsara kokoa noho ny ray ara-nofo. Misy lesona roa azontsika raisina amin’io:

			Aza matahotra ny ho faty. Hiahy ny zanakao Andriamanitra. Hanangana ray mpisolo toerana Izy izay ho ray tsara lavitra noho ianao.

			Aza azonina ny fitiavanao raha toa  ka  manana irika hanangana zaza ianao na hikarakara zaza ho an’ny olona iray. Mety ho ianao ilay ray mpisolo toerana natsangan’Andriamanitra hiahy zaza tsy manan-dray.  

			7.	Ny rafozan-dahinao.

			Ary Mosesy niandry ny ondry aman’osin’i Jetro rafozany, mpisorona tao Midiana, dia nitondra ny ondry aman’osy tany ankoatry ny efitra ka nankany Horeba, tendrombohitr’Andriamanitra.

			 Eksodosy 3:1

			Ray iray manana lanja ny rafozan-dahinao. I Mosesy dia tena voatahy noho ny rafozan-dahiny. Nahazo toro-hevitra tsara izy tamin’ny rafozany. 

			Ny rafozako dia fitahiana be ho ahy mihintsy. Izy no nanome ahy saina ho afa-trosa sy ho tonga mpanangana.  Tena nampisain’Andriamanitra ny rafozako hitahy ny fiainako. Efa im-betsaka aho no nampatsiahy ny vadiko fa sambatra izy manana ray toa azy.

			8.	Ny Rain’ny Fiangonana 

			Ny rain’ny fiangonana dia izay nanorina ilay fiangonana.  Ray izy satria izy no niteraka ilay fiangonana.  Noho ny ministerany dia nisy ilay fiangonana. Mitovy amin’ny nolazain’i Paoly    tamin’ny Korintiana hoe, “ Izaho no niteraka anareo tamin’ny filazantsara.  

			Fa na dia manana mpampianatra iray alina ao amin’i Kristy aza ianareo, dia tsy maro ray ianareo; fa izaho no niteraka anareo ao amin’i Kristy Jesosy tamin’ny filazantsara.

			1 Korintiana 4:15

			9.	Ny Rain’ ny Hetsika. 

			Koa fantaro fa izay amin’ny finoana no zanak’i Abrahama.

			 Galatiana 3:7

			Misy koa ny raina hetsika. Ohatra, i Abrahama dia hita ho toy ny rain’ny finoana. Ny olona toy ireny dia fantatra ho miteraka taranaka. 

			I Kenneth Hagin dia hita ho rain’ny “Faith Movement” (Hetsiky ny Finoana) moderina.

			I John Wesley dia hita ho rain’ny “Methodist Church Movement” (Hetsiky ny Fiangonana Methodista). 

			Miavaka ny ray.  Angamba ny zanakalahy mahavita asa lehibe noho ny ray fa tsy mbola ekena ho ray izy. Ohatra, amin’ny asa fanompoana ankehitriny, dia misy mpanasitrana sy pastera goavana, fa ny ray dia mbola miavaka ary ray foana.         

			I Elisa dia nanao asa lehibe noho i Elia. In-droa ny herin’ny fahagagana nataon’i Elisa ary in-droa lavitra koa ny isan’ny fahagagana nataony. 

			I Josoa no niditra ny tany Kanana.Nahazo ny tany izy izay tsy tafiditr’i Mosesy. Notanterahany tamina fanehoana mahafinaritra ny hery ny nofinofin’i Mosesy. Fa na Josoa na Elisa dia samy tsy nanana mpandimby. Marobe ny mpanompo goavana nefa tsy ray. 

			Teo an-tendrombohitry ny fiovan-tarehy, na Josoa na Elisa samy tsy niaraka tamin’i Jesosy. Ireo ray no niseho tao anatin’ny fahitana. 

			Aza adino fa hafakely ny ray amin’ny Tompo. Ny tanora dia tsy tokony ho voafitaky ny zava-bitany. Aoka tsy hieritreritra fa lehibe noho ny rainao ianao! Ny hany ataon’ny zanaka na lahy na vavy dia ny mifototra amin’ny efa nataon’ny ray mialoha.  

			10. 	Ny Rainao amin’ny Ota.

			Ny ray amin’ny ota dia izay nampiditra anao tamin’ny fiainan’ny ota. 

			Ny sasany amintsika dia tsy ho nahalala mihintsy ny halalin’ny ota raha tsy noho ireo izay nandray ny tanantsika ka nitondra antsika tany amin’ny ratsy. 

			Ny sasany tamintsika dia tsy ho nahalala mihintsy momba ny fijangajangana raha tsy nifanena tamin’olona izay nampiditra antsika tamin’ny otan’ny firaisana ara-nofo.

